“ดาวโจนส์” ทะยานต่อ 300 จุด หลัง “บอนด์ยีลด์” ลง-คาด “เฟด” ชะลอขึ้นดอกเบี้ย
"ดัชนีดาวโจนส์"  พุ่งต่อเนื่อง 4 วันติด! บวกอีก 300 จุด ทะลุ 32,000 จุด รับแรงหนุนจาก “บอนด์ยีลด์สหรัฐ” ปรับตัวลง คาดประชุม “เฟด” เดือนธ.ค.ชะลอขึ้นดอกเบี้ย
"ดาวโจนส์" พุ่งไม่หยุด! บวกต่อ 300 จุด ทะลุ 32,000 จุด หลังบอนด์ยีลด์สหรัฐปรับตังลดลง คาดประชุม “เฟด” เดือนธ.ค.ชะลอขึ้นดอกเบี้ย
26 ต.ค. 2565

ดัชนีดาวโจนส์พุ่งขึ้นอย่างต่อเนื่อง ล่าสุดทะยาน 300 จุด ทะลุแนว 32,000 จุด ปรับตัวขึ้นเป็นวันที่ 4 ติดต่อกัน โดยไม่ได้รับผลกระทบจากการเปิดเผยผลประกอบการที่ซบเซาของบริษัทจดทะเบียน
นอกจากนี้ การซื้อขายในตลาดได้รับแรงหนุนจากการปรับตัวลงของอัตราผลตอบแทนพันธบัตรรัฐบาลสหรัฐ และการคาดการณ์เกี่ยวกับการชะลอการเร่งขึ้นอัตราดอกเบี้ยของธนาคารกลางสหรัฐ (เฟด)
โดย ณ เวลา 23:23 น. ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,121.20 จุด บวก 284.46 จุด หรือ 0.89%
ราคาหุ้นโบอิ้งพุ่งขึ้นกว่า 1% แม้บริษัทประสบภาวะขาดทุนอย่างหนักในไตรมาส 3 สวนทางนักวิเคราะห์ที่คาดว่าบริษัทจะมีกำไร ขณะที่รายได้ต่ำกว่าคาดการณ์
ทั้งนี้ บริษัทโบอิ้งแถลงในวันนี้ว่า บริษัทประสบภาวะขาดทุน 3.3 พันล้านดอลลาร์ในไตรมาส 3 โดยขาดทุนมากกว่า 1 พันล้านดอลลาร์จากโครงการปรับปรุงเครื่องบินโบอิ้ง 747 จำนวน 2 ลำเพื่อใช้เป็นเครื่องบิน Air Force One ซึ่งเป็นเครื่องบินประจำตำแหน่งประธานาธิบดีสหรัฐ โดยสัญญาดังกล่าวทำขึ้นในสมัยอดีตประธานาธิบดีโดนัลด์ ทรัมป์
นอกจากนี้ โบอิ้งยังระบุว่า การผลิตเครื่องบินของบริษัทเผชิญปัญหาห่วงโซ่อุปทาน และการขาดแคลนแรงงาน
นักลงทุนจับตาผลประกอบการของบริษัทขนาดใหญ่ในกลุ่มเทคโนโลยีในสัปดาห์นี้ ได้แก่ แอปเปิล แอมะซอน และเมตา แพลทฟอร์มส์ รวมทั้งการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ในวันศุกร์ ซึ่งเป็นมาตรวัดอัตราเงินเฟ้อที่ธนาคารกลางสหรัฐ (เฟด) ให้ความสำคัญ
ขณะเดียวกัน ตลาดจับตาการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐในวันพรุ่งนี้
เฟดสาขาแอตแลนตา เปิดเผยว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐขยายตัว 2.9% ในไตรมาส 3
เฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันนี้ ก่อนที่กระทรวงพาณิชย์สหรัฐจะเปิดเผยตัวเลข GDP ประจำไตรมาส 3 ในวันพรุ่งนี้
ก่อนหน้านี้ กระทรวงพาณิชย์สหรัฐเปิดเผยว่าเศรษฐกิจสหรัฐหดตัว 1.6% ในไตรมาส 1 และ 0.6% ในไตรมาส 2 ซึ่งการที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอยทางเทคนิค